Natten til tirsdag opstod der en voldsom brand i en beboelsesejendom i Løgstør. Nu er der hjælp på vej til de berørte mennesker. En 16-årig gymnasieelev har startet en indsamling for at hjælpe. - Jeg gik egentlig og ventede på at andre tog initiativet, men det var der ingen der gjorde. Så opfordrede min mor og kæreste mig til at gøre det. Derefter lavede jeg en indsamling på Facebook, siger den 16-årig gymnasieelev fra Vesthimmerlands Gymnasium og HF Camilla Ryssenholck til TV2/Nord. Ved branden omkom to personer, mens 28 personer blev evakueret. Derfor følte Camilla Ryssenholck, at hun måtte gøre noget for at hjælpe de mennesker, som mistede alt i den tragiske brand. - Tænk hvis det var mig selv som stod i situationen, så ville jeg også helt klart ønske, at andre hjalp mig, siger hun til TV2/Nord. Indtil videre har indsamlingen modtaget 50 sække med tøj og et ukendt antal møbler.

Referat:
En 16-årig gymnasieelev, Camilla Ryssenholck, startede tirsdag en indsamling for at hjælpe de mennesker, der efter storbranden i Løgstør stod uden tøj og møbler.